《五言古体一首》
宋代·钱选

城市我所居，遥看弁山雄。积雪最先见，皓彩照诸峰。

我今远城市，薄游留此中。忽焉岁云暮，更觉尊屡空。

开门未然烛，飞花舞回风。万木同一缟，四野变其容。

恨无登山屐，幽讨何由穷。

作者简介：宋元间湖州吴兴人，字舜举，号玉潭，又号巽峰、霅川翁、清臞老人。幼有文名。宋景定间乡贡进士。入元不仕。工书，善画人物花木。尤善作折枝，其得意者，自赋诗题之。